பெண்களுக்கு எதிரான குற்றங்களை தடுப்பதற்காக முன்னாள் உச்சநீதிமன்ற தலைமை நீதிபதி வர்மா தலைமையில் கமிஷன் அமைக்கப்பட்டது. அந்த கமிஷன் நாட்டில் பல்வேறு தரப்பு மக்களின் கருத்துக்களையும் அலசி ஆராய்ந்து தன் பரிந்துரையை மத்திய அரசிற்கு கொடுத்துள்ளது. இந்த அறிக்கையில் பெண்களுக்கு எதிராக குற்ற சம்பவங்கள் நடைபெறுவதை தடுப்பதற்கான பல்வேறு வழிமுறைகள் கூறப்பட்டுள்ளன. அதுமட்டுமின்றி குற்ற சம்பவத்தில் பாதிக்கப்பட்ட பெண்களுக்கு சட்ட ரீதியாக, பொருளாதார ரீதியாக வழங்கப்படவேண்டிய உதவிகள் மற்றும் நிவாரணங்கள் குறித்தும் கூறப்பட்டுள்ளது. காவல்துறை, நிர்வாகத்துறை மற்றும் நீதித்துறையில் செய்யவேண்டிய முக்கியமான சீர்திருத்தங்கள் சுட்டிக்காட்டப்பட்டுள்ளன. நீதிபதி வர்மா கமிஷன் பரிந்துரைகளை முழுமையாக அமல்படுத்தினால் பெண்களுக்கு எதிரான குற்றசம்பவங்களை குறைக்கலாம் என்பதில் சந்தேகமில்லை.